
OINARRI TEKNIKOEN PLEGU-AGIRIA




INGURA EGITASMOA: 
EUSKARA ONLINE IKASTEKO 
A2 MAILAKO BIDEOEN EKOIZPENA


ZERBITZU-KONTRATUA
ESPEDIENTE-ZENBAKIA: G24 / 604







Sarrera 

HABEk helduen euskalduntzerako INGURA ingurune digitala sortu du. Ingurune honen bidez, online metodo bat eskaintzen du HABEk, hainbat gailu elektronikotatik euskara-ikasleak nonahi eta noiznahi ikas dezan. 

INGURA egitasmoaren lan-lerroetako bat euskalduntzearen maila guztietarako ikastaroak sortzea da. Oinarrizko mailetako ikastaroak Helduen Euskalduntzearen Oinarrizko Curriculumaren (HEOC) ildo metodologikoei jarraikiz diseinatzeaz gain, badute berezitasunik: ikastaro hauek bideo-ikaskuntzan oinarritzen dira eta formatu honetan aurkeztutako edukia da jarduera didaktiko askoren ardatz.

A2 mailako ikastaroari dagokionez, azalpen gramatikalen bideoak izango dira ikastaroaren hezurduran eskainiko den bideo mota bat. Bideo hauek INGURA inguru digitalean edo plataforma batean eskegi eta azalpen gramatikalen ikasgai gisa erabiliko dira. Horrez gaiz, azalpen-bideo hauen pasarte batzuk sare sozialetan ere argitaratuko dira.




1.- Kontratazioaren helburua: 

HABEren INGURA egitasmorako A2 mailako eduki didaktikoen gaineko laurogei (80) azalpen-bideo ekoiztea eta sare sozialetan argitaratzeko laurogei (80) bideo egokitu edo ekoiztea da kontratazioaren helburua. 

Egiteko zehatzak hauek izango dira:
· Bideoen ekoizpenean parte hartuko duen lantaldearen zuzendaritza-, plangintza- eta koordinazio-lana egitea.
· Bideoak ekoizteko aurreprodukzioa, produkzioa, postprodukzioa eta egokitzapen teknikoak egitea eta bideratzea.
· Azalpen-bideo bakoitzaren gidoi teknikoa egitea, HABEren gidoi didaktikoak oinarri hartuta.
· Azalpen-bideo bakoitza osatzeko egokitzat jotzen diren eduki osagarriak eta euskarriak sortzea. 
· Sare sozialetarako bideoak sortzea: bai azalpen-bideoen pasarteak editatuta eta berrerabilita, edo bai HABEk emandako beste eduki-gidoi batzuetan oinarrituta.
· Aktoreen aukeraketa eta zuzendaritza egitea. 
· Gidoien itzulpenak egitea: gaztelaniaz, frantsesez eta ingelesez. 
· Bideoak azpititulatzea. 
2.- Azalpen-bideoen zehaztasunak: 

2.1. AZALPEN-BIDEOEN EZAUGARRIAK

· Azalpen-bideo hauen helburua da euskara-ikasleari eduki linguistiko bat ahalik eta modurik didaktikoenean azaltzea. 
· Bideo bakoitzean protagonista nagusia irakasle-rola jokatuko duen aktore-aurkezle bat izango da.
· Aurkezpenaren oinarrian izaera didaktiko-linguistikoa izango duen GIDOI DIDAKTIKO bat egongo da, hau da: eduki linguistiko baten azalpena.
· Ahozko aurkezpena egin bitartean, irakasle-aktorearekin elkarreraginean, testuak, irudiak, beste bideo batzuk, grafikoak eta animazioak azalduko dira. Kristalezko arbela ere erabiliko du aktore-aurkezleak hainbat eduki idatziz aurkezteko.
· Bideoak didaktikoak, bisualak, berritzaileak eta erakargarriak izango dira, erritmo arinean sortuak.



2.2. AZALPEN-BIDEOEN GIDOIAK 

· Gidoien edukia A2 mailako eduki gramatikalen gaineko azalpen eta adibide idatziak dira. Gidoi hauek hizkuntza-irakasle batek sortutakoak izango dira.
· 80 gidoi hauek HABEk esleipendunaren esku jarriko ditu, honek aztertu, aurkezpen-formatura egokitu eta gidoi teknikoak eginda ekoiztu ditzan.
· Gidoi teknikoetan jasoko dira bideo bakoitza osatzeko egokitzat jotzen den eduki osagarria, baita honek izango duen formatua eta iraupena ere. 

	GIDOI DIDAKTIKOA: EGITURA OROKORRA

	Agurra eta helburua: 
1. Hasierako agurra, motza eta arina.
2. Bideoaren helburuaren berri ematea: Zer ikasiko du ikasleak? Zertan jarriko dugu arreta? Une honetan, irakaslearen ahotan jarriko da irakatsi nahi den edukia, hau da, berak lehen pertsonan aurkeztuko du, adibideen bidez edo egoera bat antzeztuz.


	Inputa:
3. Azalduko den edukiaren lagina. Landuko diren hizkuntza-egiturak testuinguruan aurkeztuko ditu irakasleak, bideoari sarrera emanez. Batzuetan, horretarako, egoera-bideoaren zati bat erabiliko da. Beste zenbaitetan, propio sortuko da input berria (kale-inkesta bat, elkarrizketa labur bat...).


	Azalpena:
4. Eduki gramatikalaren aurkezpena eta adibideak. Irakasleak aurkeztuta, arbelaren aurrean emango ditu azalpenak. Hizkuntzaren analisi didaktikoa egingo du, arina eta samurra. Metahizkuntza erabiliko da.


	Ariketak:
5. Bideoan zehar aurkeztutako adibideak ariketa moduan aurkeztuko dira (hutsuneak betetzeko, bi aukeren artean aukeratzeko, beste era batera esateko...). Entzulea inplikatzeko, ariketa horien erantzunak segidan emango dira, baina pentsatzeko tartea utziko da, hausnarketa sustatzeko.


	Laburpena eta agurra:
6. Laburpena. Grafikoen bidez, azalpenen laburpen eskematikoa eskainiko da.
7. Bukaerako agurra, motza eta arina.





2.3. AZALPEN-BIDEOEN EDUKI OSAGARRIAK

Hauek dira aurkezpena egiteko aurreikusten diren osagarri eta euskarriak: 
· Bideo-zatiak: INGURA egoera-bideoetako pasarteak (ikus eredua).
· Beste bideo-zati batzuk: azalpena hobeto ilustratzeko berariaz sortuak.
· Testu osagarriak edo lagungarriak: adibideak, izenburua...
· Irudiak, argazkiak, ilustrazioak...
· Animazioak.
· Grafikoak.
· Eskemak, zerrendak, laburpenak...

Euskarri hauek aurkezle-aktorearen azalpenak testuinguratzeko, ilustratzeko eta edukia didaktikoagoa egiteko erabiliko dira. Euskarri hauek izaera hau izan dezakete: 
· Aurreprodukzio- nahiz postprodukzio-fasean sortuak eta egokituak.
· Grabazioaren unean bertan sortuak: adibidez, kristalezko arbela erabilita.
· Estatikoak edo dinamikoak.

Eduki osagarri guztiak gidoi teknikoetan zehaztuko ditu esleipendunak, baita hauek izango duten formatua eta iraupena ere.

2.4. AZALPEN-BIDEOAK GRABATZEKO TEKNIKAK

Azalpen-bideoak ekoizteko honako teknika hauek erabiliko dira bideo bakoitzean.

	
Lightboard edo kristalezko arbela: Teknologia honekin irakasleak, kamerari begiratzen dion bitartean, eskuz idatzitako oharrekin elkarrekintzan jardun dezake. Kristalezko arbelak aukera ematen du baliabide grafikoak margotzeko eta baita ideia garrantzitsuenak idazteko ere, eta ikusleari edukia ulertzen lagundu eta hitzezko diskurtsoa indartuko dio. 

Chroma Key ikus-entzunezko teknika: Irakaslearen atzeko aldea (hondoa eta inguru birtuala) sortzen diren premietara egokitu ahal izango da, esaterako, argazki bat edo bideo bat txertatuz.

Ikus-entzunezko grafismoa: Azalpenak hornitzeko egokiak diren elementu grafikoak txertatuko dira (besteak beste, errotuluak, animazioak, koloreak, grafikoak, eskemak eta mapak.) 




2.5. AKTOREAK
· Aktoreek irakasle-rola jokatuko dute. Hau da, beren aurkezpenek intentzio didaktikoa izango dute. 
· Helburu hori betetzeko, gidoietan jasotakoa antzeztuko dute, ahalik eta modurik sinesgarri eta hurbilenean. 
Gutxienez 4 aktorek aurkeztuko dituzte 80 bideoak. Bideoetan aktoreak banaka azalduko dira. 
· Aktore bakoitzak 20 azalpen-gidoi interpretatuko ditu gehienez.
· Aktoreen lokuzioa: bideoetako aktoreak euskararen ahoskera zainduari jarraikiz (https://www.euskaltzaindia.eus/dok/arauak/Araua_0087.pdf) ahoskatuko ditu gidoiak. Euskararen ezaugarri fonetiko eta fonologikoak aintzat hartuko ditu, bideo hauetako hizkera euskararen ahozkotasunaren eredu ere izango baita. Aktoreak, beraz, estuki zainduko ditu ahoskera, intonazioa, doinua, azentua eta gainerako ezaugarri fonetiko-fonologikoak. Intentzio komunikatiboaren arabera, hizketa-erritmoa naturala izango da eta ahoskera garbikoa, hizkuntza-erabiltzaile arruntaren parekoa. 
· Aktoreen artean genero-ikuspegi orekatua izatea edo emakumeen aldeko diskriminazio positiboa egitea hobetsiko da.
· Aktoreen aukeraketari dagokionez, hainbat aktore proposatuko ditu esleipendunak, gidoi didaktikoa oinarri hartuta egindako bideo labur batek lagunduta. Proposamenak ez baditu HABEren irizpideak asebetetzen, HABEk beste aktore bat edo batzuk eskatzeko aukera izango du.  
· A1 mailako INGURA bideo-azalpenetan aurkezle gisa aritutako aktoreak A2 mailako bideoetako aurkezle izan daitezke. 

2.6. AZALPEN-BIDEOEN KOPURUA eta IRAUPENA

Guztira 80 INGURA azalpen-bideo ekoitziko dira. Bideo bakoitzak gutxienez 4 minutuko eta gehienez 8 minutuko iraupena izango du.

3.- Sare sozialetako bideoen zehaztasunak:
 
3.1. SARE SOZIALETAKO AZALPEN-BIDEOEN EZAUGARRIAK

· Sare sozialetan argitaratuko diren bideoek azalpen-bideoekin lotura estua izango dute. Baina pasarte independenteak izango dira eta gehienez 1m 30s iraupena izango dute.
· Bideo mota desberdinak ekoiztuko dira eta iturri desberdinak izango dituzte: 
· Azalpen-bideotik bertatik aukeratutako pasarte editatu bat izan daiteke,
· edo HABEk emandako beste edukietatik abiatuta, bideo-pasarte bat ekoiztuko da berariaz, 
· edo beste iturriren bat erabili edo beste ekoizpen motaren bat egingo da. 
Bide bat ala bestea aukeratzea (batzuetan bat eta beste batzuetan bestea izan daitekeela kontuan hartuz) edukiaren eta argitalpen-irizpideen araberakoa izango da. 

3.2. SARE SOZIALETAKO BIDEOEN GIDOIAK

· Sare sozialetarako bideo hauen gidoiak azalpen-bideoen egitura orokorretik abiatuko dira (ikus 2.2. AZALPEN-BIDEOEN GIDOIAK) edo HABEk emandako beste eduki batean oinarrituko dira (ikus 11.2.2. Sare sozialetako adibideak).





4.- Azpitituluen eta itzulpenen zehaztasunak:

4.1. AZPITITULUAK 

· Bai azalpen-bideoak, bai sare sozialetarako bideoak azpitituluz hornituko dira. Maila honetarako osagarri didaktiko aberatsa izaki, bideo guztiek gidoia azpitituluetan eskainiko dute. 
· Azpitituluen hizkuntzak: euskara, gaztelania, ingelesa eta frantsesa izango dira.
· Bideoen azpitituluak SRT eta VTT formatudun artxiboetan entregatuko dira. Beste formaturik beharko balitz, HABEk esleipendunari eskatu ahal izango lioke.

4.2. ITZULPENAK

· Bai azalpen-bideoen, bai sare sozialetako bideoen gidoien itzulpenak ESLEIPENDUNAK egin behar ditu.
· Itzulpen-lanen sorburu-hizkuntza euskara izango da beti. 
· Bideo bakoitzaren gidoia lau hizkuntzatan jasotzen duen taulen dokumentua ere entregatu beharko du esleipendunak. WORD edo EXCEL formatuko artxiboak izan daitezke.
5.- Baldintzak:

5.1. ARTXIBO-MOTAK
· Bideoak .mp4 eta .VOB artxibo-motakoak izango dira. Azpitituluak, hasiera batean, SRT eta VTT formatuetan entregatuko dira. Bideo eta azpitituluen beste formaturik beharko balitz, HABEk esleipendunari eskatu ahal izango lioke.

5.2. KARATULA, SINTONIA ETA KREDITUAK
· Azalpen-bideoek hasierako karatula bat eta bukaerako kredituak izango dituzte.
· Azalpen-bideoek eta sare sozialetan argitaratuko diren bideo-pasarteek sintonia bat izango dute.

5.3. BIDEOAK SORTU ETA EKOIZTEKO BALDINTZAK
· Bideo guztiak proiektu honetarako berariaz sortuak izango dira, eta aurreko puntuetan zehaztu eta adierazitakoak betez ekoiztuko dira. 80 azalpen-bideoz osatutako bilduma hau egungo ikus-entzunezkoen joera estetikoak aintzat hartuta sortuko da eta bildumak diseinu bateratua izango du. 
Sare sozialetan argitaratuko diren 80 bideoei dagokienez, testuinguru horri dagozkion komunikazio-ereduei jarraituz sortuko dira.
· Grabazio-uneetan litekeena da HABEko teknikari bat egotea gidoien betetze-maila eta kalitatea aztertzen; hala ere, HABEren teknikari bat egon ala ez, esleipendunaren esku egongo da beti gidoien betetze-maila eta kalitatea bermatzea.
· HABEk grabazioan bertan eta/edo aurreprodukzio- nahiz postprodukzio-fasean egingo ditu kontraste-lanak eta egokitzapenak eskatu. 
· Esleipendunaren ardura izango da grabazioetan gertatzen diren testu-aldaketak jaso, gidoien azken bertsioa sortu eta HABEren esku jartzea.
· Bideoen eduki eta aurkezpen-moduek giza eskubideak eta pertsonen arteko bizikidetzaren balioak errespetatuko dituzte. Ondorioz, ezin izango dituzte agerian eduki, horiei dagokienez, herritarrentzat laidogarriak izan daitezkeen, erabiltzaileen duintasuna urra dezaketen edo indarkeria iradokitzen duten ideia, ikur edo elementuak.
· Bideo guztietan hitzezko zein irudizko hizkuntza ez-sexista erabiliko da. Halaber, ez da sexua dela-eta eragindako bereizkeriarik egingo, Emakumeen eta Gizonen Berdintasunerako otsailaren 18ko 4/2005 Legeak dioena betez. 
· Proiektu honen izaera edo bere atalen bat bereziki aberastu eta azken produktuaren zati izango diren osagarriak –irudi, soinu, testu edo beste edozein multimedia-objektu (joko, animazio, infografia...)– beste egileren batenak edo esleipendunaren beraren beste produktu batetik eratorriak direnean, erabilera-baimen guztiak eskuratuak beharko ditu izan esleipendunak, betiere, agiri administratiboan zehaztutakoa eta egile-eskubideei buruz indarrean dagoen araudia betez.

6. BIDEOEN JABETZA, ARGITALPEN-EREMUAK ETA ERABILERA
· 160 bideoen jabetza HABErena da.
· Bideo hauek helduen euskalduntzeko erabiliko dira eta izaera didaktikoa dute.
· Bideoak jatorriz duten helburu eta izaera didaktikoa errespetatuz argitaratuko dira, Internet bidez edo beste hedapen-plataformak erabiliz. 


7.- Aurrekontuaren diru-hornidura

Egitasmo honek 113.191 €-ko aurrekontua du (BEZa barne)
	Lan-kostua  
	91.460 €

	Azpiegitura-gastuak 
	11.889 €

	Industria-etekina 
	5.487 €

	GUZTIRA (BEZ gabe)  
	108.838 €

	BEZ (% 4) 
	4.353 €

	Guztira (BEZ barne)  
	113.191 €



8.- Entregak eta egutegia

Oinarri teknikoen agiri honetan zehaztutako ekoizpen-lanak kontratua esleitu eta 8 hilabeteko epean egingo dira.

	ENTREGAK
	EGUTEGIA

	· 1-30 azalpen-bideoak
· SSZ-1-30 bideoak
	· Lehen lau hilabeteko epean, kontratua sinatu eta 120 egunetara (2024)

	· 31-60 azalpen-bideoak
· SSZ-31-60 bideoak
	· Sei hilabeteko epean, kontratua sinatu eta 180 egunetara (2025)

	· 61-80 azalpen-bideoak
· SSZ-61-80 bideoak
	· Zortzi hilabeteko epean, kontratua sinatu eta 240 egunetara (2025) 

	Azpitituluak bideo bakoitzarekin batera entregatuko dira, lau hizkuntzatan eta adierazitako formatuetan.

	




9.- Proposamen teknikoa 
Lehiaketa honetarako, jarraian ageri den GIDOI DIDAKTIKOA oinarri hartuta (ikus 1. eranskina), HIRU LAN hauek egin behar dira:
1.- GIDOI TEKNIKOA: Emandako gidoi didaktikotik abiatuta, azalpen-bideoaren errealizaziorako gidoi teknikoa aurkeztuko da (word edo excel formatuan).  	
2.- AZALPEN-BIDEOA: A2 mailako ereduzko azalpen-bideo bat aurkeztuko da (mp4 formatuan), lau hizkuntzatan azpititulatuta.
3.- SARE SOZIALETARAKO BIDEOA: Azalpen-bideoaren ariketa-pasartea erabiliz, sare sozialetarako bideoa aurkeztuko da (mp4 formatuan).

AZALPEN-BIDEOA EGITEKO, ERANSKINEAN dagoen gidoi didaktikoan oinarritu behar da. Hau da, HABEren eduki gramatikalaren gidoi didaktikoa izango da abiapuntua. Edonola ere, lehiakideek moldatu, egokitu eta egoki ikusten duten moduan osatuko dute, baita aurkezlearen gidoia eta komunikazio-estiloa erabaki ere. 

10.- Proposamen teknikoak balioztatzeko irizpideak 

50 puntuko banaketaren arabera: 
Ereduzko azalpen-bideoa, sare sozialetarako bideoa eta gidoi teknikoa ebaluatzean, alderdi tekniko, adierazkor, estetiko, pedagogiko eta funtzional ugari hartuko dira kontuan, betiere ikus-entzunezko produktu didaktikoa dela kontuan izanik. A2 mailako euskara-ikaslea (hartzailea) eta helburua (euskara ikastea) hartu dira kontuan adierazle hauek zehazteko.

	EREDUZKO AZALPEN-BIDEOA: Balorazio-taula

	
Adierazleak
	
Kontuan hartuko da
	
Puntuen banaketa
	
Gutxienekoa

	Gidoi teknikoa: gidoi didaktikotik abiatutako gidoi teknikoa




	· Gidoi didaktikoari zer ekarpen egin zaion
· Egiturari berrikuntzarik egin ote zaion  
· Gidoiaren beraren aurkezpena
	
10 puntu


	
7,50 puntu 

	Grabaziorako teknikak: aurkezpen-eredua hizkuntzaren ikaskuntzarako egokia da. Edukiari eta helburu didaktikoari egokitzen zaizkio. 
	· Erabilitako tekniken arteko oreka eta aniztasuna
· Teknologiaren balio erantsia ezagutzaren transmisioan
	

10 puntu


	

7,50 puntu

	Aktoreak: interpretazioa eta lokuzioa egokia da. 


	· Aurkezpenaren intentzio didaktikoa egokia den
· Hizketa-erritmo naturala darabilen
· Sinesgarritasuna eta hurbiltasuna 
· Ahozkotasunaren ezaugarriak kontuan hartu diren
· Ahoskera garbia eta egokia den
· Ez-hitzezko hizkuntzaren erabilera…
	
12,50 puntu
	
10 puntu

	Eduki osagarriak (irudiak, argazkiak, grafismoak...): beren funtzioen betetze-maila 
	· Ugaritasuna
· Aniztasuna
· Adierazkortasuna
	
5 puntu
	
2,50 puntu

	Azpitituluak eta 
Itzulpenaren kalitatea

	· Zenbat hizkuntzatan eman diren (euskara, gaztelania, frantsesa eta ingelesa)
	5 puntu
	2,50 puntu

	Egitura eta erritmoa: irudien sekuentziazioak erritmo egokia du eta edukien garapena egokia da.

Iraupena: helburua eta hartzailea kontuan hartuz, iraupen egokia du
	· Arintasuna, adibideak, arreta-uneak, etenak, ahozko eta idatzizkoaren arteko sinkronizazioa... 
· Idatzizko edo ahozko mezuen edukia motzegia ala luzeegia den
	
1,25 puntu 
	
0,50 puntu

	Soinua eta argia: soinuaren eta argiaren kalitatea egokia da eta osagaiak gidoiari egokitzen zaizkio.
	· Lagungarria den 
· Ulermenean nola eragiten duen
	
1,25 puntu 
	
0,50 puntu

	Karatula, sintonia eta kredituak
	· Egokitasuna
· Estetika
· Adierazkortasuna
	1,25 puntu
	0,50 puntu


	Sare sozialetako ariketa-bideoa
	· Berrikuntzak
· Diseinua - estetika
· Autonomia
	3,75 puntu
	2,50 puntu

	GUZTIRA
	
	50 puntu
	34 puntu




11.- Eranskina eta adibide lagungarriak 

1.- ERANSKINAK: 
· Azalpen-bideoaren GIDOI DIDAKTIKOA: 
“Eta hori? Baita ere!: BAITA ERE/EZTA ERE/ERE EZ/ERE BAI”
· Honekin lotura didaktikoa duen EGOERA-BIDEOA:  
“Ongi etorri!”

2.- ADIBIDE LAGUNGARRIAK:

2.1.- Azalpen-bideoen adibideak:

· INGURA A1 mailako azalpen-bideoak: www.inguraonline.eus 
· Ni ere joango naiz, baina... ERE eta BAINA
· Gustatzen zait. NORI kasua

Interneteko beste adibide batzuk:
· Talking Heads Video Demonstration - Video Production
· Tendencias elearning: El vídeo formativo
· NOOC "Colabora y organiza en digital"
· False friends | Mini English Lessons
· Science Glass at SDSU: Coral Algae Warzone by Milou
· Vídeo 1.1. Qué es el ABP y claves de un buen proyecto - Objetivos
· Presentación del MOOC "Gamificación en el aula"

2.2.- Sare sozialetako adibideak: 

INGURA A1 mailako sare sozialetako bideoak:
· https://www.ikasbil.eus/documents/20928/0/INGURA+instagram+1/f25ac8e8-48d6-4ec8-a2cf-f572dfb9bc55
· https://www.ikasbil.eus/documents/20928/0/INGURA+Instagram+30/c96570b1-bdde-7d71-4025-47e79e46c461  

Interneteko beste adibide batzuk:	
· https://www.instagram.com/reel/CjaINmSg_j3/?igshid=YmMyMTA2M2Y%3D 
· https://www.instagram.com/reel/CjuvafcgVnU/?igshid=YmMyMTA2M2Y= 
· https://www.instagram.com/reel/ChE6JCIAtzb/?igshid=YmMyMTA2M2Y%  3D 
· https://www.instagram.com/reel/Cj7iOruIEM-/?igshid=YmMyMTA2M2Y%3D
· https://www.instagram.com/reel/CkjuC0ND1Ub/?igshid=YmMyMTA2M2Y%3D

